Hjem → ÍSF → Søguligir Oyggjaleikir í Álandi Søguligir Oyggjaleikir í Álandi Oyggjaleikirnir 2009 gjørdust søguligir. Hetta vóru størstu leikirnir nakrantíð við eini 3.000 ítróttafólkum. Og fyri føroyskan ítrótt royndust leikirnir betri enn nakrantíð. Við okkara 34 gull-, 23 silvur- og 24 bronsuheiðursmerkjum gjørdust vit fyri fyrstu ferð fremsta oyggin av teimum 25 luttakandi. Handan avrikini hjá okkara 100 ítróttafólkum liggja óteljandi tímar av venjing og kappingum, ja, eitt lív í ítrótti. Fyri nøkur av okkara ítróttafólkum var hetta teirra fyrsta uppliving av oyggjaleikunum. Tey upplivdu trýstið at taka lut í altjóða kapping, men fingu samstundis nógvar góðar upplivingar og kendu serliga oyggjaleikafelagsskapin. Okkara vón er, at tey við luttøkuni hava fingið hug at venja fram móti komandi leikum. Fyri onnur vóru hesir leikirnir partur av eini røð av altjóða kappingum. Tó fingu vit kensluna av, at upplivingin hesaferð var nakað serligt. Góðar umstøður, gott veður og eitt kent norðurlendskt umhvørvi hjálptu til. Og góðu føroysku úrslitini frá fyrsta leikdegi styrktu eisini um vónina hjá føroyingum, at hesa ferð fór at gangast væl. Og tað gekk øgiliga væl. Sjálvandi kundu vit ynskt, at øll okkara fólk komu heim við heiðursmerki. Men fyri hvørt heiðursmerki eru tað nógv onnur, ið gjørdust ov stutt–hetta er ítróttur. Vinnarin er einki uttan tey, hann hevur vunnið á. Ítróttasamband Føroya vil við hesum takka ítróttafólkum, leiðarum, venjarum og sersambondum, almennum myndugleikum, fjølmiðlum, vinnuligum stuðlum og føroyingum annars fyri tann stóra áhugan, tit sýndu Oyggjaleikunum 2009. Vit líta nú fram til Oyggjaleikirnar 2011 á Isle of Wight. Kappast verður í hesum ítróttagreinum: badminton, bogaskjóting, borðtennis, flogbólti, fótbólti, frælsum ítrótti, golf, kurvabólti, sigling, skjóting, squash, súkkling, svimjing og tennis. Leikirnir verða í døgunum 25. juni til 2. juli 2011.